પ્રશ્ન એ છે કે દેશનું જે દેવું છે તે ૨૪,૯૨,૯૪૫ કરોડ રૂપિયા એટલે ખરેખર કેટલા? બિલ બ્રાયસનની સ્ટાઇલમાં આ રીતે સમજાવી શકાય. જો કોઇ માણસને કોઇ ટંકશાળમાં લઈ જઈને એમ કહેવામાં આવે કે એક સેકન્ડ દીઠ એક રૂપિયો ભેગો કરવા માંડ, તો ૨૪,૯૨,૯૪૫ કરોડ રૂપિયા ભેગા કરતાં તેને કેટલો સમય લાગે? ગણતરી કંઇક આ રીતે થાય. એક મિનિટમાં ૬૦ રૂપિયા. એક કલાકમાં (૬૦x૬૦) ૩૬૦૦. એક દિવસમાં (૩૬૦૦x૨૪) ૮૬,૪૦૦. એ રીતે એક વર્ષમાં (૮૬,૪૦૦x૩૬૫) ૩,૧૫,૩૬,૦૦૦ રૂપિયા ભેગા થઈ શકે. એટલે કે એક વર્ષમાં તે ૩ કરોડથી થોડાક વધુ ભેગા કરી શકે, પણ તેણે જે રકમ ભેગી કરવાની છે તે માટે ૨૪,૯૨,૯૪૫ કરોડને સરળતા ખાતર ૩ કરોડ વડે ભાગીએ તો ૮,૩૦,૯૮૧ જેટલાં વર્ષ જવાબ આવે.